ອັງກິດ ເລີ່ມສະຫຼອງ ການຂຶ້ນຄອງຣາດ ຄົບຮອບ 60 ປີ ຂອງພະຣາຊີນີ ເອລີຊາແບັດ (ວີດີໂອ)
ປະຊາຊົນຊາວອັງກິດ ເລີ່ມສະເຫຼີມສະຫຼອງ ຂີດໝາຍຄົບຮອບ 60 ປີ ໃນການຂຶ້ນຄອງຣາດ ຂອງພະຣາຊີນີ ເອລີຊາແບັດ ໃນວັນເສົາມື້ນີ້
ປະຊາຊົນອັງກິດ ເລີ້ມພາກັນສະເຫຼີມສະຫລອງເປັນເວລາສີ່ມື້ໃນວັນເສົາມື້ນີ້ ເພື່ອເປັນຂີດ ໝາຍຄົບຮອບ 60 ປີໃນການຂຶ້ນຄອງລາດຂອງພະຣາຊີນີເອລີຊາແບັດດ້ວຍພິທີທີ່ຍິ່ງໃຫຍ່ ການແຫ່ແຫນຢ່າງງົດງາມ ແລະການໄປຮ່ວມສະໜັບສະໜູນຢ່າງຫຼວງຫຼາຍຂອງປະຊາຊົນ ບັນດາທຸງຂອງຣາຊອານາຈັກອັງກິດຊຶ່ງເປັນທີ່ຮູ້ກັນອີກວ່າ Union Jack ນັ້ນໄດ້ປັກລຽນ ກັນຢູ່ຕາມຖະໜົນຫົນທາງສາຍຕ່າງໆໃນກຸງລອນດອນ ບ່ອນທີ່ຄາດວ່າຝູງຊົນຈະພາກັນ ໄປເຕົ້າໂຮມກັນເພື່ອເຂົ້າຮ່ວມພິທີແຫ່ສະເຫລີມສະຫລອງແລະກິດຈະການຕ່າງໆໃນສອງ ສາມວັນຂ້າງໜ້ານີ້ ເປັນທີ່ປະກົດວ່າ ພະຣາຊີນີທີ່ມີພະຊົນມາຍຸ 86 ພັນສາ ພວມໄດ້ຮັບຄວາມນິຍົມຊົມຊອບ ເພີ່ມຂຶ້ນ ແລະປະຊາຊົນຫລາຍໆຄົນຢູ່ໃນປະເທດທີ່ຍັງພາກັນດີ້ນຮົນກັບບັນຫາດ້ານເສດ ຖະກິດນັ້ນກໍກໍາລັງພາກັນກຽມການສະຫລອງ ເຈົ້າຊາຍ Charles ຣາຊະໂອຣົດຂອງພະຣາຊີນີ ຊຶ່ງເປັນຣັດຊະທາຍາດທີ່ຈະສືບທອດ ບັນລັງນັ້ນຊົງກ່າວວ່າ ການສະຫລອງການຂຶ້ນຄອງລາດ ຄົບຮອບ 60 ປີນີ້ ແມ່ນໂອ ກາດການສະເຫຼີມສະຫລອງ ທີ່ບອກເຖິງຄວາມໝາຍທີ່ພະນາງມີຕໍ່ປະເທດຊາດ ແລະ ບັນດາໂອຣົດຂອງພະນາງ ພະຣາດຊວັງອັງກິດ ໄດ້ເປີດເຜີຍເປັນຄັ້ງທໍາອິດ ຮູບເງົາຈຳນວນນຶ່ງທີ່ຖ່າຍທໍາເອົາເອງ ກ່ຽວກັບພະຣາຊີນີ Elizabeth ເພື່ອໃຫ້ຮູ້ຈັກ ຊີວິດສ່ວນຕົວ ແລະ ຊີວິດໃນເບື້ອງທີ່ ອ່ອນໂຍນຂອງພະນາງ ພະຣາຊີນີ Elizabeth ໄດ້ຂຶ້ນຄອງຣາດແທນພະບິດາຂອງພະນາງຄືພະເຈົ້າ George ຫລັງຈາກພະອົງໄດ້ສີ້ນພະຊົນໃນປີ 1952 ແລະໃນປີຕໍ່ມາໄດ້ສວມມົງກຸດເປັນພະຣາຊີ ນີຂອງ 7 ປະເທດເຄືອຈັກກະພົບປະກອບດ້ວຍອັງກິດ ການາດາ ອອສເຕຣເຣຍ ນີວ ຊີແລນ ອາຟຣິກາໃຕ້ ປາກິສຖານ ແລະ ຊີລອນ ຊຶ່ງເປັນທີ່ຮູ້ກັນໃນປັດຈຸບັນນີ້ວ່າ ສີຣ ລັງກາ